Gerrie Nel en AfriForum gaan Nomgcobo Jiba privaat vervolg - Stop Korrupsie
Adv. Gerrie Nel, hoof van AfriForum se privaat vervolgingseenheid, het vandag aangekondig dat AfriForum met regstappe begin het om adv. Nomgcobo Jiba, voormalige waarnemende direkteur en tans adjunkdirekteur van die Nasionale Vervolgingsgesag (NVG), op strafregtelike klagtes van bedrog en meineed privaat te vervolg.
Nel en AfriForum tree in die saak teen Jiba op namens genl.maj. Johan Booysen, die destydse hoof van die Valke in KwaZulu-Natal. AfriForum voer aan dat Jiba meineed gepleeg het toe sy Booysen op ’n aanklag van rampokkery vervolg het. AfriForum en Booysen voer verder aan dat daar ’n duidelike gevolgtrekking gemaak kan word dat Booysen onregmatig deur Jiba geteiken is ná Booysen begin het om ondersoek in te stel na die sakebedrywighede van Thoshan Panday, ’n KwaZulu-Natalse sakeman wat noue bande met die Zuma-familie het.
Adv. Mxolisi Nxasana, wat Jiba destyds as die nasionale direkteur van openbare vervolgings vervang het, het in die lig van Gorven se uitspraak ’n ondersoek na Jiba se optrede teen Booysen geloods. Jiba is ná die ondersoek van meineed en bedrog aangekla, waarna sy in Julie 2015 in die streekshof in Pretoria verskyn het. Adv. Shaun Abrahams wat Nxasana as die nasionale direkteur van openbare vervolgings vervang het, het Abrahams – ondanks die mening van twee advokate wat aan dié saak toegewys is dat daar ’n sterk saak teen Jiba is – besluit om die saak teen haar terug te trek en meer mag onder haar te konsolideer in haar rol as adjunkdirekteur van die NVG.
Nel sê hy het besluit om Booysen in sy aansoek’n nolle prosequi-sertifikaat aan te vra by te staan, wat AfriForum in staat sal stel om Jiba namens Booysen privaat te vervolg.
Nel verduidelik dat, indien die NVG die nolle prosequi-sertifikaat uitreik, AfriForum ingevolge wetgewing binne 90 dae met die privaatvervolgingsproses sal moet begin. “Die vervolging sal dan presies soos enige ander strafregtelike saak voor ’n regter in die hof voortgaan, behalwe dat ek as aanklaer nie in diens van die NVG is nie,” sê Nel.
Jiba word voorts ook in Jacques Pauw se nuwe boek The President’s Keepers uitgewys as een van die “beskermers” wat in president Zuma se binnekring beweeg.
Lees hier die Feiteblad op Nomgcobo Jiba.